Na podlagi Odloka o porabi koncesijske dajatve za trajnostno gospodarjenje z divjadjo (Uradni list RS, št. 58/10), Zakona o divjadi in lovstvu (Uradni list RS, št. 16/04, 120/06 – odl. US, 17/08 in 46/14-ZON-C) in Statuta Občine Cerknica (Ur. list RS, št. 2/17– UPB 1) Občina Cerknica objavlja

**JAVNI RAZPIS**

**za sofinanciranje dejavnosti trajnostnega gospodarjenja z divjadjo.**

1. **PREDMET JAVNEGA RAZPISA**

Predmet javnega razpisa je sofinanciranje dejavnosti trajnostnega gospodarjenja z divjadjo oziroma izvajanje ukrepov varstva okolja in narave ter vlaganj v naravne vire, in sicer za naslednje ukrepe:

1. biomeliorativni ukrepi:

* ohranjanje in vzdrževanje gozdnih jas, grmišč, logov,
* izdelava in vzdrževanje vodnih habitatov (kaluža, mlaka, mokrišče, vodni viri ipd.),
* vzdrževanje gozdnih robov, pasišč in remiz za malo divjad,
* nakup in sadnja ter zaščita avtohtonih in rastišču primernih plodonosnih grmovnih in drevesnih vrst,
* izdelava, postavitev in vzdrževanje gnezdilnic, solnic, umetnih dupel in prež;

1. biotehnični ukrepi:

* krmljenje divjadi,
* vzdrževanje krmnih in pridelovalnih njiv;

1. tehnični ukrepi:

* čistilne akcije,
* čiščenje divjih odlagališč,
* nabava preventivnih zaščitnih sredstev za preprečevanje škode od divjadi,
* izobraževanja in obveščanja prebivalcev/šolarjev o stanju in odnosu do gozdnih živali/divjadi in o gozdnem bontonu.

Dejavnosti se morajo izvajati v skladu s pogodbo o sofinanciranju dejavnosti trajnostnega gospodarjenja z divjadjo, s koncesijsko pogodbo za trajnostno gospodarjenje z divjadjo, s programi in načrti upravljanja z divjadjo, s predpisi s področja lovstva, ohranjanja narave, varstva okolja in zaščite živali ter z drugimi veljavnimi predpisi.

1. **OSNOVNI POGOJI ZA KANDIDIRANJE NA JAVNEM RAZPISU**

Vlagatelj mora izpolnjevati naslednje pogoje:

* je v Republiki Sloveniji registriran kot lovska družina,
* ima sklenjeno veljavno koncesijsko pogodbo za trajnostno gospodarjenje z divjadjo za lovišče, ki leži v občini Cerknica,
* ni v postopku prisilne poravnave, stečaju ali likvidacijskem postopku,
* ima poravnane davke, prispevke in druge obvezne dajatve državi in občini.

1. **MERILA ZA DODELITEV IN VIŠINA SREDSTEV**

Vsak vlagatelj prejme sorazmerni del sredstev glede na lovno površino lovišča, ki leži v občini Cerknica, oziroma so sredstva enaka sorazmernemu delu vplačane koncesijske dajatve. Če se sredstva ne porabijo, se ostanek sredstev enakomerno porazdeli med izbrane vlagatelje.

1. **VIŠINA IN ROK PORABE DODELJENIH SREDSTEV**

Okvirna višina sredstev je 3.000 EUR. Dodeljena sredstva za tekoče leto morajo biti v tekočem letu tudi porabljena.

1. **RAZPISNA DOKUMENTACIJA**

Razpisna dokumentacija za vlogo na javni razpis za sofinanciranje dejavnosti za trajnostno gospodarjenje z divjadjo vsebuje:

* besedilo javnega razpisa,
* navodila vlagateljem za izpolnjevanje obrazcev,
* obrazce:
* obrazec PRIJAVA NA RAZPIS,
* obrazec IZJAVA VLAGATELJA O IZPOLNJEVANJU POGOJEV,
* obrazec VZOREC POGODBE.

Vloga mora biti izdelana v skladu z razpisno dokumentacijo.

1. **NAČIN, ČAS IN KRAJ ODDAJE VLOG NA JAVNI RAZPIS**

Vlagatelji morajo popolne vloge oddati osebno ali po pošti kot priporočeno pošiljko (velja datum poštnega žiga) na naslov: Občina Cerknica, Cesta 4. maja 53, 1380 Cerknica, najpozneje do 8. 8. 2025. Vloga se šteje za pravočasno, če je oddana priporočeno po pošti najpozneje na zadnji dan prijave, tj. 8. 8. 2025, ali do 15. ure tega dne v sprejemni pisarni Občine Cerknica.

Vloga mora biti vložena na predpisanih obrazcih, ki so navedeni v razpisu oziroma v razpisni dokumentaciji. Razpisna dokumentacija, ki obsega vse obrazce, je vlagateljem na voljo od dneva objave javnega razpisa v sprejemni pisarni Občine Cerknica ter na spletni strani Občine Cerknica www.cerknica.si.

Vloga mora biti poslana v zaprti ovojnici z obvezno navedbo na sprednji strani »NE ODPIRAJ – VLOGA NA JAVNI RAZPIS ZA SOFINANCIRANJE DEJAVNOSTI TRAJNOSTNEGA GOSPODARJENJA Z DIVJADJO«. Na hrbtni strani mora biti naveden naslov vlagatelja.

1. **NAČIN REŠEVANJA VLOG**

Vloge, prispele na javni razpis, bo v roku 14 dni odprla in obravnavala tričlanska komisija, imenovana s strani župana (v nadaljevanju komisija). Odpiranje vlog ni javno. Če komisija ugotovi, da je vloga nepopolna, pozove vlagatelja, da v roku 8 dni odpravi pomanjkljivosti oziroma vlogo ustrezno dopolni. Dopolnjeno vlogo morajo vlagatelji dostaviti osebno ali poslati v zaprti ovojnici na naslov: Občina Cerknica, Cesta 4. maja 53, 1380 Cerknica. Šteje se, da je dopolnjena vloga prispela pravočasno, če je bila najpozneje zadnji dan roka za oddajo dopolnjenih vlog oddana na pošti s priporočeno pošiljko ali tega dne v prostorih Občine Cerknica.

Na ovojnici mora biti na vidnem mestu napis »NE ODPIRAJ, DOPOLNJENA VLOGA ZA JAVNI RAZPIS ZA SOFINANCIRANJE DEJAVNOSTI TRAJNOSTNEGA GOSPODARJENJA Z DIVJADJO« in na hrbtni strani poln naslov pošiljatelja.

Nepopolne vloge, ki jih vlagatelji ne bodo dopolnili v navedenem roku ali jih bodo dopolnili neustrezno, se zavržejo.

Vlagatelji bodo prejeli sklep o višini odobrenih sredstev. Po preteku pritožbenega roka se bodo z upravičenci sklenile pogodbe o dodelitvi sredstev.

1. **DODATNE INFORMACIJE V ZVEZI Z RAZPISOM**

Dodatna pojasnila lahko zainteresirani dobijo na naslovu: Občina Cerknica, Cesta 4. maja 53, 1380 Cerknica, kontaktna oseba: Jasna Zalar (tel. št.: 01 709 06 34, jasna.zalar@cerknica.si).

Številka: 410-0034/2025

Datum: 8. 7. 2025

**župan**

**Marko Rupar**